আইসিস জঙ্গিরা নিমরুদের অমূল্য সব স্থাপত্য, মূর্তি, লিপি, ভেঙে-গুঁড়িয়ে দেওয়ায় ইতিহাসের অপূরণীয় ক্ষতি হল। ধর্মান্ধতার কারণে পৃথিবীর ঐতিহাসিক ও সংস্কৃতির ধ্বংসসাধন করা হয়েছে। এমনই প্রতিক্রিয়া ভিক্টোরিয়া মেমোরিয়ালের কিউরেটর জয়ন্ত সেনগুপ্তের। প্রাচীন অ্যাসিরিয় সভ্যতার রাজধানী নিমরুদের অমূল্য সব স্থাপত্য, মূর্তি, লিপি, ভেঙে-গুঁড়িয়ে মাটিতে মিশিয়ে দিয়েছে আইসিস জঙ্গিরা। মুছে গেছে মানুষের সভ্যতার এক সুপ্রাচীন অধ্যায়। বামিয়ান বুদ্ধমূর্তি ধ্বংসের কথা মনে আছে? আফগানিস্তানে পাহাড়ের গায়ে খোদাই করা সুবিশাল সেই বুদ্ধমূর্তি ওয়ার্লড হেরিটেজ সাইট হিসেবে ঘোষণা করেছিল ইউনেস্কো। ধর্মীয় জিগির তুলে  সভ্যতার ইতিহাসের অন্যতম সেই প্রতীক ধ্বংস করেছিল তালিবানরা। এবার ইরাকে কালাপাহাড়ের ভূমিকায় আইসিস। ধ্বংস করে ফেলা হল খ্রীষ্টের জন্মের তেরোশ বছর আগেকার অ্যাসিরিয় সভ্যতার নিদর্শন।